
	ΠΑΝΕΛΛΗΝΙΑ ΟΜΟΣΠΟΝΔΙΑ ΑΠΟΣΤΡΑΤΩΝ ΣΤΡΑΤΙΩΤΙΚΩΝ 
(Π.ΟΜ.Α.Σ.)
Αναγνωρισμένο σωματείο με την υπ΄ αριθ. 11/2023 Διάταξη του Ειρηνοδικείου Καλλιθέας, 
καταχωρημένο στα βιβλία σωματείων του Πρωτοδικείου Αθηνών με αριθμό μητρώου 883
email: pomas.omospondia@gmail.com


ΔΕΛΤΙΟ ΤΥΠΟΥ

Πληθαίνουν τα φαινόμενα τρομοκράτησης στρατευμένων που εναντιώνονται στην εμπλοκή της χώρας στους ιμπεριαλιστικούς πολέμους. Τελευταίο αυτό της πειθαρχικής δίωξης και κλήσης σε απολογία του στρατιώτη της ΕΛΔΥΚ Νίκου Χαρίση.  

Ο Νίκος Χαρίσης έπραξε όπως όφειλε το αυτονόητο! Τον Μάρτη, σε συλλαλητήριο εργατικών συνδικάτων, ένωσε τη φωνή του με τη φωνή χιλιάδων εργαζομένων, νέων και αποστράτων, που εκφράσαμε την αντίθεσή μας στη συμμετοχή της Ελλάδας στον πόλεμο και στην ακρίβεια. Ήταν δικαίωμά μας και υποχρέωσή μας. Ήταν δικαίωμά του και υποχρέωσή του. 

Ό,τι και να κάνει η κυβέρνηση και τα κόμματα που στηρίζουν πολιτικές πολεμικής προετοιμασίας και ετοιμότητας, στερώντας από τον λαό μας την ικανοποίηση των βασικών του αναγκών για να ενισχύσουν την «πολεμική» βιομηχανία με δισεκατομμύρια ευρώ από τον ιδρώτα του, δεν θα τα καταφέρει. Δεν θα καταφέρει να επιβάλλει σιωπητήριο σε κάθε φωνή που εναντιώνεται στην «κουλτούρα φερέτρων» που θέλει η κυβέρνηση να συνηθίσει ο λαός μας. Δεν χρειάζεται να μας πει η κυβέρνηση ποια είναι η καθημερινότητά μας. Τη γνωρίζουμε πολύ καλά, αφού η ακρίβεια έχει γίνει πλέον η «σταθερότητα» που υπηρετούν όλα τα κόμματα του ευρωμονόδρομου. 

Η καθημερινότητα των στρατιωτών, των υπαξιωματικών και των αξιωματικών, των παιδιών μας, των παιδιών του λαού μας, δεν είναι πώς «ως μαχητές της πρώτης γραμμής» θα δώσουν και το αίμα τους για να υπερασπιστούν τα συμφέροντα του κεφαλαίου σε κάθε σημείο του πλανήτη, έξω από τα σύνορα της χώρας που η ΝΑΤΟική μηχανή θανάτου θα στείλει.
Δεν μας επιτρέπεται εφησυχασμός, αγρανάπαυση και «κράτει οι μηχανές». Τώρα είναι που πρέπει να δυναμώσει ακόμη περισσότερο ο αγώνας όλων μας, ενάντια στην πολιτική που θέλει να θυσιαστούμε για τα κέρδη των λίγων και τους πολέμους που σπέρνουν για να αυγατίσουν τα κέρδη αυτά. 

Στεκόμαστε στο πλευρό του στρατιώτη Νίκου Χαρίση που περήφανα βγήκε μπροστά και φώναξε κατά των πολέμων.
Απαιτούμε από την κυβέρνηση να παύσει την πειθαρχική δίωξη σε βάρος του στρατιώτη Νίκου Χαρίση και να σταματήσει οριστικά την τρομοκράτηση σε κάθε στρατευμένο που εναντιώνεται στην εμπλοκή της χώρας και του προσωπικού των ελληνικών Ενόπλων Δυνάμεων σε κάθε ιμπεριαλιστική αποστολή, εκτός συνόρων.
Καλλιθέα, 13 Ιούλη 2026
Για το Διοικητικό Συμβούλιο

